
DIN MILA LUI DUMNEZEU, 
EPISCOPAL SFINTEI EPISCOPII A 
ALEXANDRIEI 
ŞI TELEORMANULUI 

TUTUROR DREPTCREDINCIOŞILOR CREŞTINI, 
CINULUI MONAHAL, PREA CUCERNICILOR ŞI 
PREA CUVIOŞILOR PĂRINŢI 
DIN ACEASTĂ SFÂNTĂ ŞI DE DUMNEZEU 
PĂZITĂ EPISCOPIE, 
HAR ŞI PACE DE LA HRISTOS DOMNUL CEL ÎNVIAT, 
IAR DE LA NOI PĂRINTEASCĂ ÎMBRĂŢIŞARE 
ŞI ARHIEREASCĂ BINECUVÂNTARE 

„înviind lisus din mormânt, 
precum a zis mai înainte, a dăruit nouă 
viaţă veşnică şi mare milă. " 

(din Utrenia învierii) 



Iubiţii noştri fii duhovniceşti, 

Hristos a înviat! 

Bunul şi mult milostivul Dumnezeu, Cel ce pe toate le 
rânduieşte cu înţelepciune spre folosul sufletesc şi trupesc al 
vieţii noastre, ne-a învrednicit să întâmpinăm şi în acest an 
luminatul praznic al învierii Mântuitorului nostru lisus Hristos, 

cununa sărbătorilor creştineşti şi „mărgăritarul cel de mult 
preţ" (Matei xiii 46) al vieţii noastre. Ziua Sfintei învieri, care 
ne umple sufletele de lumină, de căldură, de sfinte bucurii, de 
har şi de binecuvântare cerească, este ziua despre care încă de 
demult psalmistul vestea: „Aceasta este ziua pe care a făcut-o 
Domnul, să ne bucurăm şi să ne veselim întru dânsa. " 1 Ne 
bucurăm şi ne veselim laolaltă cu „cele cereşti" şi cu „cele 
pământeşti" pentru că „înviind Iisus din mormânt a dăruit 
nouă viaţă veşnică şi mare milă. " înviind Iisus din mormânt, 
El S-a făcut „ începătură a învierii celor adormiţi. Că de vreme 
ce printr-un om a venit moartea, tot printr-un om şi învierea 
morţilor. Căci, precum în Adam toţi mor aşa şi în Hristos toţi 
vor învia. " 2 Hristos Domnul ne-a răscumpărat pe noi din robia 
păcatului şi a morţii, nu cu argint sau cu aur, ci cu propria Sa 
viaţă, prin jertfa Sa de pe cruce. A murit ca un om, dar a înviat 
ca un Dumnezeu, biruind pentru totdeauna puterea morţii şi 
dăruind viaţă veşnică tuturor celor ce cred întru Dânsul (ioan m 

15, 16; VI, 40). 

Jertfa de pe Cruce şi învierea Mântuitorului sunt stâlpii 
de căpătâi ai Bisericii creştine şi temelia învăţăturii şi credinţei 
noastre. înţelegând ca nimeni altul valoarea de nepreţuit a 

A. 

învierii Domnului, Sfântul Apostol Pavel scria corintenilor: 
„Dacă Hristos n-a înviat, zadarnică este atunci propovăduirea 
noastră, zadarnică şi credinţa voastră. " 3 

Dar Hristos a înviat! A înviat şi chiar în dimineaţa 
de slavă a învierii, o dimineaţă întocmai ca aceasta pe 
care o trăim şi noi astăzi, S-a arătat Măriei Magdalena 
(Marcu xvi, 9) şi celorlalte femei mironosiţe, care „ apropiindu-se, 
au cuprins picioarele Lui şi I s-au închinat ", după ce spaima 

1. Psalmi CXVII, 24. 
2. 1 Corinteni XV, 20-22. 
3. 1 Corinteni XV, 14. 

le-a fost alungată din suflete prin dulcele glas al Domnului 
care le strigase: „ Bucur aţi-vă!" 4 Mai târziu, în aceeaşi zi, către 
amiază, El a fost văzut de Apostolul Petru în Ierusalim (Lucaxxiv, 
34), iar către seară a călătorit, pe drumul spre Emaus, alături 
de Luca şi Cleopa, tâlcuind „din toate Scripturile cele despre 
El ". 5 Tot în ziua învierii, seara târziu, Hristos se arată şi celorlalţi 
Ucenici, Le cere să-I pipăie mâinile şi picioarele străpunse de 
cuie, să-I vadă coasta rănită de suliţa ostaşului, pentru a potoli 
tulburarea şi înfricoşarea lor şi a-i încredinţa despre adevărul 
ridicării Sale din mormânt (Luca xxiv, 36-49). Pentru întărirea 
credinţei în înviere, au urmat şi alte arătări ale Mântuitorului: 
cea pentru încredinţarea lui Toma (ioanxx, 24-29), cea de la Marea 
Tiberiadei (ioanxxi, 1-14) şi cea din Galileea „la muntele unde le 
poruncise lor Iisus " 6 . Astfel, adevărul învierii Domnului s-a 
pecetluit cu putere în inimile Sfinţilor Apostoli, încât, înainte de 
începerea lucrării de zidire a Bisericii creştine, ei mărturiseau 
cu tărie: „ Ce am auzit, ce am văzut cu ochii noştri, ce am privit 
şi mâinile noastre au pipăit despre Cuvântul vieţii, aceea vă 
vestim " \ iar Sfântul Petru întăreşte aceste cuvinte, mărturisind: 
„ Cu siguranţă să ştie deci toată casa lui Israel că Dumnezeu, 
pe Acest Iisus pe Care voi L-aţi răstignit, L-a făcut Domn 
şi Hristos... Pe începătorul vieţii L-aţi omorât, pe care însă 
Dumnezeu L-a înviat din morţi şi ai Cărui martori suntem 
noi. 

Fără îndoială, martori ai învierii Domnului sunt în primul 

A 9 

rând cei ce L-au văzut înviat cu ochii lor trupeşti. Insă martori 
ai învierii suntem şi noi cei ce nu L-am văzut, dar am primit 
din moşi-strămoşi mărturia celor ce L-au văzut şi L-au pipăit. 

4. Matei XXVIII, 9. 

5. Luca XXIV, 13-31. 

6. Matei XXVIII, 16. 

7. IloanI, 1. 

8. Faptele Apostolilor II, 36; III, 15. 

Nouă ni se adresează Hristos Cel înviat când spune „Fericiţi 
cei ce n-au văzut şi au crezut! " 9 Având în sufletele noastre pe 
Sfântul Duh care mărturiseşte că Hristos a înviat şi vieţuieşte 
în noi, suntem şi noi martori ai învierii, iar bucuria aceasta a 
inimii noastre, ca orice mare bucurie care nu poate fi tăinuită, se 
cere mărturisită. De aceea cântă astăzi întreaga Biserică, preoţi 
şi credincioşi, cântarea de biruinţă: „Hristos a înviat din morţi, 
cu moartea pe moarte călcând, şi celor din mormănturi viaţă 
dăruindu-le! " 

Este lumină şi binecuvântare în sfintele noastre biserici 
astăzi! Este lumină şi căldură în inimile creştineşti astăzi, pentru 
că învierea Domnului este preaplin de bunătate şi de iubire a lui 
Dumnezeu revărsate peste creaţie. Bogăţia spirituală a Sfintei 
învieri am auzit-o zugrăvită în cuvinte de Sfântul Ioan Gură de 
Aur la slujba din această noapte când ne îndeamnă: „Pentru 
aceasta intraţi toţi întru bucuria Domnului nostru: şi cei dintâi, 
şi cei de al doilea, luaţi plata. Bogaţii şi săracii împreună 
bucuraţi-vă. Cei ce v-aţi înfrânat şi cei leneşi, cinstiţi ziua. 
Cei ce aţi postit şi cei ce n-aţi postit, veseliţi-vă astăzi. Masa 
este plină, ospătaţi-vă toţi. Viţelul este mult, nimeni să nu iasă 
flămând. Gustaţi din ospăţul credinţei; împărtăşiţi-vă toţi din 
bogăţia bunătăţii. " 10 

într-adevăr, cel ce a venit la înviere însetat de iubire şi de 
adevăr, se va întoarce acasă cu sufletul plin de Dumnezeul iubirii 
şi al adevărului; cel ce a venit pentru frumuseţea praznicului, s-a 
putut bucura de o slujbă frumoasă şi luminată ca nici o alta în 
an; cel ce a venit doar pentru pască şi ou roşu nu se va întoarce 
acasă cu mâna goală. Praznicul Sfintei învieri ne îndestulează 
pe toţi şi nimeni nu se va mai întoarce acasă mai sărac de cum a 



9. Ioan XX, 29. 

10. Cuvânt de învăţătură al celui întru sfinţi Părintele nostru Ioan Gură de Aur, Utrenia 
învierii. 

venit, căci din „mormântul gol a răsărit iertarea". 

învierea Domnului s-a petrecut o singură dată, în urmă 
cu două milenii (Evrei ix, 28) însă roadele ei se revarsă în mod 
permanent peste veacuri în viaţa Bisericii, dând alinare şi 
mângâiere, luminând şi îndreptând sufletele credincioşilor ei 
pe calea către împărăţie. învierea Domnului este pragul prin 
care istoria trece în veşnicie, prezentul, în viitor şi creaţia, în 
eshatologie, pentru că însăşi Biserica ia fiinţă din înviere şi se 
află pe calea învierii: lucrarea ei se cuprinde între două învieri 
- a lui Hristos Dumnezeu şi a noastră, a tuturor oamenilor. De 
aceea, peste viaţa Sfintei Biserici, în această lume de neputinţă, 
de durere, de lacrimi şi de nevoi, adie deja un vânt de înviere, 
zefir preasfânt, care nu este altceva decât prezenţa Duhului Sfânt 
în revărsarea Sa plenară şi de viaţă făcătoare, vie şi învietoare, 
care ni-L dăruieşte pe Hristos Cel înviat, facându-L prezent 
nu înaintea noastră „spre pipăire", ci înăuntrul nostru prin 
„împărtăşirea" cu Sfintele Taine. Sfintele Taine devin astfel 
„porţile cele veşnice" (Psalmi xxrn, 9) ale iubirii lui Dumnezeu 
prin care împăratul slavei, Cel ce a biruit moartea, vine să ne 
dăruiască lumina, pacea, bucuria şi Viaţa. Primind cu vrednicie 
Sfânta Euharistie, Sfântul Trup şi Sfântul Sânge al Domnului 
Cel înviat, ne asemănăm şi stăm la Cină cu înşişi Sfinţii 
Apostoli care din preacuratele mâini ale Mântuitorului au primit 
„Pâinea cea vie " şi mai mult decât aceasta - devenim purtători 
ai lui Hristos Cel înviat şi ne bucurăm cu toată fiinţa noastră de 
roadele şi binefacerile sale: păcatele se iartă, rănile sufleteşti se 
vindecă, trupul se înviorează, iar în inimi se sălăşluieşte Pacea. 
Acea „Pace" pe care însuşi Hristos le-o dăruieşte Sfinţilor 
Apostoli după înviere ne cuprinde cu totul într-o îmbrăţişare 
tainică şi iubitoare. 

Dumnezeu vrea ca noi să fim fericiţi atât în viaţa aceasta 

cât şi în cea veşnică. Fericirea însă depinde în mare măsură de 

noi înşine, adică de ceea ce facem pentru a dobândi această 
fericire. Un înţelept din lumea veche spunea: „ Toţi oamenii vor 
să trăiască fericiţi, dar când vine vorba despre calea prin care 
se ajunge la o viaţă fericită, oamenii nu se înţeleg în păreri. " 11 

Cât suntem tineri nu ne interesează viaţa de apoi, de pare 
că viaţa pământească ar fi fară de sfârşit. Un om care gândeşte 
în acest fel va avea clipele sale de fericire pământească, trainică 
după părerea lui: nici sănătatea nu-1 părăseşte, avere are destulă, 
nimic nu-i lipseşte şi toate cele pământeşti se adună în folosul 
lui. Ar putea zice sufletului său întocmai ca bogatul cel căruia i-a 
rodit ţarina: „ Suflete, ai multe bunătăţi strânse pentru mulţi ani; 
odihneşte-te, mănâncă, bea şi te veseleşte! " 12 Dar se duc aceste 
clipe, aceste ceasuri, aceste zile care par pline de îmbelşugare şi 
fericire pământească, cum se duc norii pe cerul albastru. Anii se 
adună, puterile slăbesc, bolile apar şi ele, spaimele se înmulţesc 
şi groaza morţii pătrunde în suflet ca un vierme neadormit. 

Dacă Hristos cel înviat nu trăieşte în inima omului, 
dacă în inima omului nu se găseşte comoara cea de mult preţ a 
credinţei, oricât am fi de împodobiţi cu fericire pământească, cu 
tot felul de îmbelşugare şi sănătate, nu vom afla pentru sufletul 
nostru fericirea aceea pe care nimeni, în afară de Dumnezeu nu 
poate să o dea sufletului, pus de Dumnezeu în noi şi rânduit vieţii 
veşnice. Fără înviere viaţa ne pare ca un drum spre nicăieri, iar 
moartea, cea mai cumplită şi deznădăjduită întrebare. învierea 
Domnului ne spune că viaţa omului nu este îngrădită în oase şi 
simţuri şi ne dăruieşte nădejdea veşniciei şi bucuria neţărmurită 
a nemuririi. învierea lui Hristos umple de adevăr cuvintele 
proorocului care vestea de demult „Din stăpânirea iadului îi 
voi izbăvi şi de moarte îi voi mântui. " 13 

11. Seneca. 

12. LucaXII, 19. 
n.OseaXIII, 14. 

De aceea, pentru omul în al cărui suflet trăieşte Hristos 
Domnul cel înviat, pământul nu mai este mâncător de trupuri, 
ci pântece roditor şi locaş al învierii morţilor. Pentru omul care 
crede cu tărie şi trăieşte învierea ca o permanenţă a vieţii lui, 
moartea cea grozavă şi înfricoşătoare devine uşă spre viaţa 
veşnică, iar mormântul devine brazda în care se aruncă sămânţa 
veşniciei. în această înţelegere, a învierii noastre ca roadă a 
învierii Domnului, Sfântul Pavel grăia: „Dacă Duhul Celui 
Care a înviat pe Iisus din morţi locuieşte în voi, Cel Care a 
înviat pe Hristos Iisus din morţi va face vii şi trupurile voastre 
cele muritoare, prin Duhul Său care locuieşte în voi. " 14 

Iubiţi fii ai învierii Domnului, 

Sfinţii Părinţi ai Bisericii, trăind şi respirând învăţătura cea 
adevărată a învierii Domnului, au păstrat şi propovăduit credinţa 
creştină, facându-se urmaşi ai Sfinţilor Apostoli şi continuând 
cu strălucire lucrarea lor. încercaţi în multe chipuri în lupta lor 
pentru apărarea credinţei celei adevărate, ei s-au învrednicit 
de lumina cea nepieritoare a inspiraţiei Duhului Sfânt şi ne-au 
lăsat o adevărată zestre duhovnicească prin predicile şi scrierile 
lor pline de dumnezeiască înţelepciune. Spre a spori bucuria 
noastră în această sfântă zi se cade să dăm glas învăţăturilor 
lor care sunt ca o binecuvântată rouă menită să răcorească, să 
dea mângâiere şi să ne întărească sufletele întru credinţa Sfintei 
învieri. 

Pentru a primi cu vrednicie şi a trăi cum se cuvine 
sărbătoarea Sfintelor Paşti, Biserica noastră a îndemnat pe 
credincioşii săi, încă din timpul Postului Mare, la deşteptare 
duhovnicească, la pocăinţă şi înnoire a duhului prin astfel de 

14. Romani VIII, 11. 

cântări: „Suflete al meu, suflete al meu scoală, pentru ce dormi? 
Sfârşitul se apropie şi vei să te tulburi. Ci te deşteaptă, dar, ca 
să se milostivească spre tine Hristos Dumnezeu. " 15 

Tot astfel Sfântul Ioan Hrisostom, adevărată trâmbiţă a 
Duhului Sfânt, îndemna pe fiii săi duhovniceşti la priveghere 
şi pocăinţă şi arăta nimicnicia vieţii pământeşti atunci când 
spunea: „Să ne trezim şi să priveghem, căci va veni ceasul! Va 
veni cu adevărat, şi iar zic că va veni, să nu ne amăgim pe noi 
înşine! Căci, dacă vom petrece întru desfătare cincizeci de ani 
şi vom mai trăi o sută de ani, după aceea ce? Bătrâneţe, şi după 
aceea ce? Boală, şi după boală slăbiciune şi apoi ceasul acela 
groaznic pe care toţi îl aşteaptă şi de care se cutremură. Şi noi 
ne lenevim? Mare frică este atunci, fraţilor, mare lucru este a 
vedea sufletul despărţindu-se de trup!" 16 

Dar frica şi cutremurul inimii noastre se domolesc şi ne 
mângâiem când auzim cuvântul unui alt Sfânt Părinte care ne 
învaţă că prin Sfânta înviere mormântul şi moartea însăşi au 
fost transfigurate, înghiţite fiind de biruinţa Celui înviat: „ Vor 
întreba unii: cum spunem că a biruit moartea Domnul Cel 
înviat, de vreme ce oamenii încă mor? Cei ce au intrat în lumea 
aceasta prin pântecele maicii lor vor ieşi din ea prin moarte şi 
prin mormânt. Este lege aceasta. Dar pentru noi, care murim în 
Hristos, moartea nu este un abis întunecat, ci este naşterea la o 
nouă viaţă, este întoarcerea acasă. Pentru noi mormântul nu este 
întuneric fără sfârşit, ci este poarta la care ne aşteaptă îngerii lui 
Dumnezeu. Pentru cei plini de dragostea lui Hristos mormântul 
nu-i decât cea din urmă piedică în calea prezenţei Lui -piedică 
subţire ca pânza de păianjen. Deci strigă marele Apostol P avei: 



15. Condacul, glasul al Vl-lea, Canonul Sfântului Andrei Criteanul. 

16. Sfântul Ioan Gură de Aur, „Pentru înfricoşata şi dreapta Judecată şi pentru munca cea 
veşnică şi fără de sfârşit", în Mărgăritare - Cuvinte ale Sfântului Ioan Gură de Aur şi ale 
multor Sfinţi şi Dascăli, Editura Sophia, Bucureşti, 2010, p. 2 1 6. 

10 



Pentru mine viaţă este Hristos şi moartea un câştig (Filipenii, 21). 
Cum n-a biruit Domnul moartea când unde este El moartea nici 
nu se vede? Mormântul nu mai e un abis pentru că El l-a umplut 
cu Sine; nu mai e întuneric pentru că El l-a străluminat; nu mai 
e groază pentru că e semn nu al sfârşitului, ci al începutului; 
nici groapa nu e casa noastră în veşnicie, pentru că este numai 
uşa ce dă într-acolo. Deosebirea dintre moartea de dinaintea 
învierii lui Hristos şi moartea de după înviere este cea dintre un 
incendiu pustiitor şi luminiţa unei candele. Victoria lui Hristos e 
temeinică: prin El moartea a fost înghiţită de biruinţă (i Corinteni 

XV, 54). " 17 

înţelegem de aici că învierea Mântuitorului este biruinţă 
pentru noi şi că ea priveşte pe om în integralitatea fiinţei lui: trup 
şi suflet. Fireşte că sufletul deţine întâietatea, dar nici trupul, 
„templu al Duhului Sfânt" cum îl numeşte Sfânta Scriptură, 
nu este lăsat deoparte. Iar învierea trupului va fi asemenea 
Trupului Domnului după înviere: nestricăcios, puternic, nemu- 
ritor, duhovnicesc, afară de toată grosimea materiei, după cum 
ne învaţă şi Sfântul Pavel: „Aşa este şi învierea morţilor: se 
seamănă trupul întru stricăciune, înviază întru nestricăciune; 
se seamănă întru necinste, înviază întru slavă, se seamănă 
întru slăbiciune, înviază întru putere; se seamănă trup firesc, 
înviază trup duhovnicesc. " 18 

Spre lămurirea acestor învăţături căpătăm mai mult folos 
duhovnicesc dacă ascultăm pe Sfântul Teofilact al Bulgariei, 
care ne tâlcuieşte zicând: „Deci astfel se cuvine a socoti că a 
fost trupul Domnului după înviere: duhovnicesc, şi subţire, şi 
afară de toată grosimea şi neavând trebuinţă nici de hrană, nici 
de altceva, deşi a mâncat, pentru încredinţare. Căci ceea ce a 
mâncat, nu a mâncat fireşte, ci din iconomie, ca să arate că a 

17. Sfântul Nicolae Velimirovici, Predici, Editura Ileana, Bucureşti, 2006, pp. 218-219. 

18. I Corinteni XV, 42-44. 

înviat însuşi trupul ce pătimise. [...] Iar cele ce s-au mâncat 
atunci par a avea încă şi oarecare înţelegere umbrită. Căci, 
mâncând El o parte de peşte fript însemnează că a uscat cu 
focul dumnezeirii Sale firea noastră, care înota în viaţa aceasta 
sărată; şi, zvântând toată umezeala pe care o avea ea din 
adâncurile apelor - şi, mai ales să zic, ale valurilor - a făcut-o 
pe aceasta mâncare dumnezeiască, dulce mâncare gătind-o lui 
Dumnezeu pe ceea ce mai înainte era de scârbă. Căci aceasta 
- zic - înseamnă fagurele de miere: dulceaţa de acum a firii 
noastre care mai înainte era lepădată. " 19 

Iubiţi fii sufleteşti, 

Bucuria pe care o simţim şi o trăim de Sfintele Paşti nu 
trebuie să se încheie odată cu sfârşitul zilelor de praznic. Ea 
trebuie să ne stăpânească mereu, în toate zilele şi însăşi viaţa 
noastră trebuie să se desfăşoare de acum înainte sub semnul 
învierii. Hristos Dumnezeu, „Care S-a dat pentru păcatele 
noastre şi a înviat pentru îndreptarea noastră" 20 doreşte ca 
învierea Sa să însemne pentru toţi fiii Săi nu numai prilej pentru 
bucurie şi desfătare sufletească de moment, vremelnică, ci izvor 
pentru o bucurie statornică, care să ne facă părtaşi cu adevărat 
învierii Sale. 

Vom dovedi că suntem părtaşi cu adevărat învierii Sale şi 
că Hristos trăieşte în noi numai dacă la temelia vieţii noastre vom 
pune iubirea de semeni, lămurit cunoscând că „ Cine iubeşte pe 
Dumnezeu, iubeşte şi pe fratele său " 2 \ iar „ cine nu iubeşte pe 

19. Sfântul Teofilact al Bulgariei, „Tâlcuire la Evanghelia Morţii şi învierii Domnului, 
după Luca", în Sfinţii Părinţi despre Moartea şi învierea Domnului, Editura Sophia, 
Bucureşti, 2008, p. 168. 

20. Romani IV, 25. 

21. IIoanIV,21. 

fratele său rămâne în moarte " 22 . 

Ne vom arăta ca fii ai învierii numai dacă vom împlini 
cuvântul Mântuitorului: „ Voi sunteţi prietenii Mei, dacă faceţi 
ceea ce vă poruncesc. Aceasta este porunca Mea: să vă iubiţi 
unul pe altul, precum v-am iubit Eu. " 23 

Spre acest mod de viaţă călăuzit de Sfânta înviere 
ne îndeamnă şi Sfântul Apostol Petru când zice: „Iubiţi-vă 
unul pe altul din toată inima, cu toată stăruinţa..., lepădând 
toată răutatea şi tot vicleşugul şi făţărniciile şi pizmele şi 
toate clevetirile...; mai presus de toate ţineţi din răsputeri la 
dragostea dintre voi, pentru că dragostea acoperă mulţime de 
păcate... Cine iubeşte viaţa şi voieşte să vadă zile bune, să-şi 
oprească limba de la rău şi buzele sale să nu grăiască vicleşug, 
să se ferească de rău şi să facă binele, să caute pacea şi s-o 
urmeze. " 24 Asemenea şi Sfântul Evanghelist Ioan completează 
spunând: „ Să ne iubim unul pe altul, pentru că dragostea este 
de la Dumnezeu şi oricine iubeşte este născut din Dumnezeu 
şi cunoaşte pe Dumnezeu. Cel ce nu iubeşte n-a cunoscut pe 
Dumnezeu, pentru că Dumnezeu este iubire... Să nu iubim cu 
vorba, numai din gură, ci cu fapta şi cu adevărul. " 25 

Iar Sfântul Apostol Pavel ne porunceşte: „Drept 
aceea, omorâţi mădularele voastre, ale omului pământesc: 
desfrănarea, necurăţia, patima, pofta rea şi lăcomia. Lepădaţi 
mânia, iuţimea, răutatea, defăimarea, cuvântul de ruşine... 
Nu vă minţiţi unul pe altul, fiindcă v-aţi dezbrăcat de omul cel 
vechi, dimpreună cu faptele lui şi v-aţi îmbrăcat cu cel nou. " 26 

Acestea cunoscând şi împlinindu-le în fapte, vom putea 
rosti din toată fiinţa noastră precum Sfântul Apostol Pavel că de 

22. 1 Ioan III, 14. 

23. Ioan XV, 14 şi 12. 

24. I Petru I, 22; II, 1; IV, 8; III, 10-11. 
25. 1 Ioan IV, 7-8; 111,18. 

26. Coloseni 111,5,8-10. 

acum „ nu mai trăiesc eu, ci Hristos trăieşte în mine ". 27 

Nădăjduind că, luând aminte la învăţăturile Sfinţilor 
Apostoli şi ale Sfinţilor Părinţi pe care le-am adus de faţă, vă 
veţi şi osteni cu sârguinţă a le împlini, rugăm pe Domnul Cel ce 
ne-a dăruit Viaţa prin Sfânta Sa înviere, să sălăşluiască deplin 
bucuria Sfintelor Paşti în sufletele noastre, rodind fapte de 
mântuire spre viaţa veşnică pe care toţi dorim să o dobândim. 

Vă binecuvântăm şi vă dorim zile îndelungate, cu pace 
şi cu sănătate deplină întru lumina Sfintei învieri, adresându-vă 
biruitorul salut, de mântuire purtător: 

HRISTOS A ÎNVIAT! 



Al vostru de tot binele doritor 
şi către Domnul Cel înviat totdeauna rugător, 

fGALACTION 



Episcopul Alexandriei şi Teleormanului 



27. Galateni II, 20. 

Dată în reşedinţa Noastră episcopală din Alexandria 
la Praznicul învierii Domnului nostru Iisus Hristos, 
în anul mântuirii 2015. 



